نیر مسعود

نیر مسعود (1936ء تا 2017ء) ایک اردو اسکالر، قلمکار اور اردو زبان کے معروف افسانہ نگار و مترجم تھے۔ وہ ان ادیبوں میں سے تھے جنھوں نے ادبی دنیا میں اپنی منفرد شناخت قائم کی۔ ان کے افسانوں کا مجموعہ "طاؤس چمن کی مینا" گزشہ ایک دہائی میں سب سے زیادہ پڑھا جانے والا افسانہ تھا۔ نیر مسعود افسانہ، تحقیق، تنقید اور ترجمہ کے موضوعات پر تیس سے زائد کتابوں کے مصنف تھے۔ لکھنؤ یونیورسٹی میں شعبہ فارسی سے تا عمر وابستہ رہے۔روزنامہ راشٹریہ سہارا، اشاعت کانپور، مؤرخہ 25 جولائی 2017ء، صفحہ 1۔

 ابتدائی زندگی اور تعلیم 
نیر مسعود 16 نومبر 1936ء کو لکھنؤ میں مشہور اردو ناقد و ادیب سید مسعود حسن رضوی ادیب کے گھر پیدا ہوئے۔ 1957ء میں لکھنؤ یونیورسٹی سے فارسی میں ایم۔ اے۔ اور 1965ء میں الہ آباد یونیورسٹی سے اردو میں پی ایچ ڈی کی ڈگر ی حاصل کرنے کے بعد 1965ء میں ہی اسلامیہ کالج بریلی میں اردو و فارسی کے استاذ مقرر ہوئے۔ اس کے بعد شعبہ فارسی لکھنؤ یونیورسٹی میں استاذ مقرر ہوئے اور بتدریج ترقی کرتے ہوئے 1996ء میں پروفیسر کے عہدے سے سبکدوش ہوئے۔روزنامہ راشٹریہ سہارا، اشاعت کانپور، مؤرخہ 25 جولائی 2017ء، صفحہ 5۔

 ادبی زندگی 
ان کی ادبی زندگی کا آغاز ان کے لڑکپن میں ہی ہو گیا تھا، جب 11-12 سال کی عمر میں انھوں نے ایک ڈراما لکھا اور اسے انھوں نے علی عباس حسینی، مولوی اختر علی تلہری اور مزا محمد اصغری وغیرہم کی موجودگی میں بے جھجھک پڑھا اور دادِ تحسین حاصل کی۔ لیکن تصنیف و تالیف کا سلسلہ باضابطہ 1965ء میں شروع ہوا۔ ان کی کہانیاں مختلف ادبی رسائل بالخصوص "شب خون" میں شائع ہوئیں اور کہانیوں کا پہلا مجموعہ "سیمیا" کے نام سے 1984ء میں شائع ہوا۔ انھوں نے بچوں کے لیے بھی دو کتابیں تحریر کیں۔ قصہ سوتے جاگتے ابو الحسن کا (الف لیلی) جو 1985ء میں اتر پردیش اردو اکادمی سے شائع ہوا۔ انھوں نے بچوں کے لیے ایک ڈرامائی مشاعرہ بھی لکھا۔ ان کے تین سو سے زائد علمی و تحقیقی مقالات ہند و پاک کے ادبی رسائل میں شائع ہوئے۔ محمد عمر میمن نے 1998ء میں نیر مسعود کی دس کہانیوں کا ترجمہ انگریزی میں کیا تھا، نیز انھوں نے "طاؤس چمن کی مینا" کا بھی انگریزی میں ترجمہ کیا۔ ان کی سات کہانیاں "کافور" کے نام سے پیرس سے بھی شائع ہوئی تھیں۔

 تصنیفات 
نیر مسعود نے کئی تحقیقی کتابیں اور تراجم کیے (خاص طور پر کافکا کے ) لیکن اپنے افسانوں سے زیادہ مشہور ہوئے، ان کے افسانوں کے مجموعے مندرجہ ذیل ہیں:
 طاؤس چمن کی مینا (1988ء) دس افسانے
 عطر ِ کافور
 سیمیا
 گنجفہ
تحقیقی کتابوں میں
 دولہا صاحب عروج، مونو گراف
 رجب علی بیگ سرور حیات اور کارنامے (1967ء)
 تعبیر غالب
 مرثیہ خوانی کا فن (1989ء)
 شفاء الدولہ کی سرگزشت
 انیس (2002ء)
 ادبستان (2006ء)
 منتخب مضامین (2009ء)
یگانہ احوال و آثار
 لکھنؤ کا عروج و زوال
دیگر
 بچوں سے باتیں مرتب
 بستانِ حکمت ترجمہ
 سوتا جاگتا
 کافکا کے افسانے (ترجمہ)

 اعزازات 
ڈاکٹر نیر مسعود کو ان کی ادبی خدمات کے صلہ میں 2001ء میں ساہتیہ اکیڈمی نے اردو ادب دیا اور 2007ء میں سرسوتی سمان ملا۔ جب کہ سنہ 1979ء انھیں پدم شری اعزاز برائے تعلیم و ادب سے نوازا گیا۔
 وفات 
24 جولائی 2017ء کو طویل علالت اور کئی سال تک فالج کے مرض میں مبتلا رہنے کے بعد وفات پائی اور لکھنؤ کے حیدر گنج میں واقع کربلا منشی فضل حسین میں تدفین عمل میں آئی۔

 حوالہ جات 

 بیرونی روابط 
 ایم۔ یو۔ میمن، نیر مسعود: ایک تمہیدی اظہار
 جامعہ لکھنؤ، شعبہ اردو
 بوڑھے آنسو نہیں بہاتے ۔۔۔ نیر مسعود

زمرہ:1936ء کی پیدائشیں
زمرہ:2017ء کی وفیات
زمرہ:اردو افسانہ نگار
زمرہ:اردو محققین
زمرہ:بیسویں صدی کے بھارتی افسانہ نگار
زمرہ:بھارت کے اردو مصنفین
زمرہ:بھارتی مسلم شخصیات
زمرہ:ساہتیہ اکیڈمی اعزاز یافتگان برائے اردو ادب
زمرہ:لکھنؤ کے مصنفین
زمرہ:لکھنؤ یونیورسٹی کا تدریسی عملہ
زمرہ:اردو مصنفین
زمرہ:ویکی ڈیٹا سے مختلف مختصر وضاحت
زمرہ:1438ھ کی وفیات
زمرہ:بھارتی مضمون نگار
زمرہ:فارسی سے اردو مترجمین
زمرہ:بیسویں صدی کے بھارتی مترجمین
زمرہ:اکیسویں صدی کے بھارتی مصنفین
زمرہ:لکھنؤ یونیورسٹی کے فضلا